Baráti találkozó az OMBKE Oroszlányi, Tatabányai Helyi Szervezet és a Vértesi Erdészeti és Faipari ZRt. részvételével.

     Baráti találkozóra akkor megy az ember, ha együtt kíván lenni a barátaival, a kollégáival és velük jól akarja érezni magát. Ha ez kiegészül azzal, hogy több szervezet, több szakma is találkozik, akkor az már nem csak érzelmi, hanem értelmi dolog is.
     Ilyen baráti találkozóra került sor 2013. május 31.-én az OMBKE Tatabányai Szervezetének kezdeményezésére az OMBKE Oroszlányi Szervezete és a Vértesi Erdészeti és Faipari Rt részvételével a Márkushegyi Bányaüzemben és az üzem Szabadidő Központjában.
     A program már a délelőtti órákban elkezdődött, az erdész kollégák részéről egy kiadós bányajárással. Ők még soha nem jártak mélyművelésű bányában, ezért az átöltözés után a felolvasóban nagy izgalommal várták a leszállás pillanatát. Az oktatást és tájékoztatást Németh László tervezési és fejlesztési főmérnök tartotta. A bányában a kísérőkkel – a hosszú személyszállító szalagon való utazás után – megérkeztek a valóban látnivaló frontfejtésre. Bujkálva a biztosító berendezések között és belélegezve a bánya levegőt az erdészek elgondolkodhattak azon, mennyivel jobb a szabad ég alatt a fákat kerülgetni és az oxigén dús levegőt szívni. Viszont arra is gondolhatott mindenki, hogy a bányász és erdész munka lent és fent is kemény embert formáló.
     Az élményekkel teli kiszállás után az erdészek és kísérőik kissé fáradtan, de sok élménnyel gazdagabban érkeztek a Szabadidő Központba, ahol kiszáradt torkaikat különböző italokkal öblítették le.
    A résztvevők másik részével, kb. 35 kollégával Tatabányáról, a Sport Hoteltől 13 óra 30 perckor indult a busz. Néhányan Oroszlányban szálltak fel, majd irány a Márkushegyi Szabadidő Központ. A Tatabányáról, Oroszlányból, és a márkushegyi bányajárásról érkezőket – a festői környezetben lévő Központban – a bográcsban „fortyogó” vaddisznó pörkölt, a külszínen illetve a pincében terített asztal látványa fogadta. Az akkorra 74 bányász és 9 erdész főre duzzadt társaság hangulatát kellő mértékben fellendítette a belépő pálinka. Ezen nemes ital jó hatással volt a hideg ellen is, mert sajnos akkor tájt a hőmérséklet alig érte el a 15 C° -ot. Sőt – ugyan rövid ideig – eső is áztatta a környéket.
     Miután mindenki a külszínen elfoglalta a helyét az asztaloknál Bariczáné Szabó Szilvia az OMBKE Oroszlányi Helyi Szervezetének titkára emelkedet szólásra. Köszöntötte a megjelenteket, a társ szervezeteket, megdicsérte a szakácsot és segítőit, üdvözölte az OMBKE kitüntetettjeit, majd átadta az erdész kollégáknak – az első bányajárás alkalmából járó – okleveleket.
     Ezt követően Vicsai János főmérnök elismerő szavai következtek, majd gratulált az oroszlányi és tatabányai kollégáknak az OMBKE 103. küldött gyűlésén kapott kitüntetéseihez. Jó egészséget és Jó szerencsét kívánt mindenkinek.
     Bársony László az OMBKE Tatabányai Helyi Szervezetének elnöke meleg szavakkal üdvözölte a megjelenteket. Köszöntötte az OMBKE kitüntetettjeit és egy-egy üveg pezsgővel kedveskedett a 80. születésnapját ünneplő Hídvégi Ferencnek és a 70. életévét betöltő  Tompos Csabának. Külön kitért az erdészektől hallott azon hírre, hogy „az egyik vaddisznót baleset érte és alig tudott a bográcsig elvánszorogni” Megköszönte az erdészeknek és külön a szakácsnak és segítőiknek a vadhúst és azt a fáradságot, amelyet az ellátmány érdekében tettek.
     Encsi Csaba a Vértesi Erdészeti és Faipari Rt vezérigazgató helyettese az erdészek nevében tolmácsolta nagyrabecsülésüket a meghívásért. Köszöntötte az Oroszlányi és Tatabányai egyesületi tagokat és további sikereket kívánt nekik. 
     A beszédek és köszöntések után megkezdődött a „földi javak” elfogyasztása. A vadpörkölt, a lágy kenyér a kiváló italok nagyon ízlett mindenkinek. A gyomrok megtöltésével a hangulat a „tetőfokra hágott”. A Rozmaringos Bányász Egylet helyszínen lévő tagjai elkezdték a bányász és erdész nótákat énekelni, amelyhez csatlakozott a társaság nagy része. Mindenki elfeledte a hideget, az esőt; énekelt, beszélgetett, egymást átölelve táplálták a barátságot.
     Levonva a végső konklúziót:A találkozóval határozott célunk volt az erdészek és a két helyi szervezet közötti kapcsolat felépítése ill. még szorosabbra formálása. A jelenlévők hangulatából és a beszélgetésekből egyértelműen megállapítható volt, hogy ez sikerült és a napi program megteremtette a további együttműködés lehetőségét.  Elmondhatjuk továbbá, hogy a komoly egyesületi munka közben időnként szükség van a „gőzt kiengedni”, szükség van az egyesületek , szervezetek közötti barátságra és közös programokra. Mi oroszlányiak, tatabányaiak ezt mindenkinek melegen ajánljuk.
Zámbó Béla ,Sóki Imre

